
Gyilkos szülők - a saját gyermek sérelmére elkövetett emberölések

A győri és aszódi gyermekgyilkosságok kapcsán a társadalmi diskurzus középpontjába került a családon belüli erőszakos magatartások köre, ezeken belül különösen a saját gyermek sérelmére elkövetett emberölések. A gyermekvédelem területén belül dolgozó szakemberek és a jogalkotó egyaránt kereste, valamint keresi továbbra is a választ a megfelelő büntetőjogi retorzióra, valamint a speciál- és generálprevenció effektív módjaira. A dolgozatom mögötti elgondolás az volt, hogy elsődlegesen az ezen bűncselekmények mögötti kriminológiai okok feltárása szükséges, amely eredményeképp eljuthatunk a hatékonyabb, tudatosabb bűnmegelőzéshez, valamint jogalkotáshoz.
A kutatómunka megkezdése során felállított hipotézisek (1) az ölési cselekményt megelőző családon belüli erőszak és a saját gyermek sérelmére elkövetett emberölések kapcsolatára, illetve a (2) a női és férfi elkövetők közötti eltérő motívumokra irányultak. A hipotézisek igazolásához alkalmazott kutatási módszer a rendelkezésre álló hazai és nemzetközi kriminológiai szakirodalom összefésülése volt a magyar joggyakorlat határozataiból levonható következtetésekkel.
A kutatási téma, valamint a téma megközelítésének egyediségét hivatott igazolni, hogy a saját gyermek sérelmére elkövetett emberölések egészével és rendszerezésével nem foglalkozik a magyar kriminológiai szakirodalom, a női és férfi bűnözés közötti eltérések okait ezen aspektusban a hazai kutatók nem vizsgálták. Dolgozatom önálló eredménye a felállított hipotézisek igazolása, amely által feltárásra került a családon belüli erőszak és a saját gyermek sérelmére elkövetett emberölések közötti ok-okozati összefüggés. Továbbá a kutatás jól átlátható, rendszerezett szempontok szerint határolja el a női és férfi elkövetők közötti lényegi különbözőségeket, amely alapján megismerhetővé váltak az adott nem elkövetői karakterjegyei, valamint a legmarkánsabb női és férfi motívumok.
A dolgozatomban feltárt problémák alapján a vizsgált témakör kiemelt aktualitással bír, annak mélységében történő kutatása pedig nagyban segíthetné a hatóságok munkáját a hasonló tragédiák megelőzésében. 



